Flemming Møller Mortensen (S), 2014-05-20:
Det er rent faktisk med meget stor glæde, jeg kan stå her som Socialdemokraternes grønlandsordfører i dag.
Vi er nået frem til et lovforslag, der, som det lige er blevet sagt, har været igennem rigtig meget tumult, rigtig meget debat såvel i Grønland som her i Danmark. Formålet med lovforslaget er, at vi skal have skaffet muligheden for, at udenlandske arbejdstagere kan gives opholds- og arbejdstilladelse i Grønland i forbindelse med storskalaprojekter i fremtiden under nogle vilkår, som er anderledes end det, der er de almindelige arbejdsmarkedsvilkår, men de vilkår, som er udtrykt i storskalalovgivningen.
Grønlands økonomi er udfordret.
Vi drøftede det meget nøje her i Folketingssalen for 14 dage siden, hvor statsministeren var her, i en redegørelse om grønlandske og færøske forhold.
Vi drøftede da Grønlands muligheder.
Vi drøftede Grønlands muligheder for at finde løsninger på en vækst, som kan være med til at sikre velstanden i Grønland fremover.
Som Grønland har udtrykt det, er den lovbrik, vi placerer her i dag til første behandling, den sidste brik, i forbindelse med at storskalaperspektiverne kan gøres til realitet og kan udføres.
Målet skal være at skaffe nye arbejdspladser og nye indtægter til den grønlandske økonomi.
Som det fremgår af storskalaloven, er det i anlægsperioden anlæg på mere end 5 mia. kr. Loven her drejer sig kun om anlægsfasen.
Det er væsentligt at præcisere, for mange gange sniger der sig det her ind med, at der kommer udenlandsk arbejdskraft til Grønland, at man går uden om grønlænderne, som har muligheden for at have de kompetencer, der skal til for at løse en opgave.
Rygterne går også på, at man går uden om grønlandske virksomheder, men det, der er tilfældet her, er, at dimensionen af anlægsfasen af storskalaprojekterne er så stor, at opgaven ikke kan løftes i Grønland.
Det har også været diskuteret rigtig meget, hvilke forhold der skulle bygges ind og var bygget ind i lovgivningen om ILO-konventioner, arbejdsmarkedskonventioner fastsat under FN.
Jeg fæstner mig ved, at det er sagt gang på gang, og det står også i bemærkningerne til lovforslaget, at alle gældende konventioner skal overholdes.
Det er det, den grønlandske regering giver udtryk for også i den lov, der er vedtaget i Grønland.
Man får arbejds- og opholdstilladelse i anlægsfasen til 1 år ad gangen, maks. 5 år, og det er et spørgsmål om midlertidigt ophold.
Hvad skal resultatet nu være af det her lovforslag, hvorfor har det i og for sig været lidt presset på tid, og hvorfor er der så stort et grønlandsk ønske om, at vi skal få det her stemt igennem, inden vi alle sammen går på sommerferie?
Jo, det er naturligvis, fordi man fra grønlandsk side er meget opmærksom på, at investeringsklimaet, investeringslysten også afhænger af, om der er et fast politisk fundament under storskalalovgivningen, og derfor er den her sidste brik afgørende at få på plads nu.
Derfor glæder det mig også, at man i det grønlandske parlament den 18. fremsatte lovforslaget deroppe, så de kommer til at kunne køre parallelt, og at vi derfor kan være i mål inden den fastsatte tredjebehandling her i Danmark.
Her fra talerstolen skal der udtrykkes en socialdemokratisk holdning til, at vi ønsker det bedste for Grønland, det tætte og nære fællesskab, men det er naturligvis også helt afgørende, at der er en bæredygtighed i grønlandsk økonomi, og når man fra grønlandsk politisk side siger, at råstofområdet er en af deres muligheder, skal det naturligvis understøttes, men lovgivningen skal være ordentlig og være på plads, og sådan anser vi den her lovgivning for at være.
Det er sådan, at råstofområdet er et hjemtaget område jævnfør selvstyreloven, men det er også sådan, at udlændinge og grænsekontrol og opholds- og arbejdstilladelser ligger i dansk lovgivning, og det er årsagen til det her.
Som min kollega fra Venstre, hr. Claus Hjort Frederiksen, præciserede, har der været mange drøftelser i forhold til uran og sjældne jordarter, og som hr. Claus Hjort Frederiksen sagde det, implikationer i forhold til områderne om udenrigs-, forsvars- og sikkerhedspolitik.
Der synes jeg også at det her lovforslag er landet fuldstændig rigtigt i sin lovtekst, og jeg er også glad for, at de grønlandske politikere har givet udtryk for det i det, der er deres lovudkast i Grønland.
Nej, jeg anser ikke det her for at være social dumping.